Jizzaxda 1,5 mingdan ziyod fuqaro yashaydigan qishloqqa suv qudugʻi qazib berildi

Jizzax viloyati Zomin tumanidagi Chorvodor QFYga qarashli uzoq yillardan buyon suv tanqisligi muammosi bilan yashayotgan Oʻrtaqishloq aholisi uchun 17 iyun, payshanba kuni qazib berilgan quduqning ochilish marosimi oʻtkazildi. Bu haqda «Bugun.uz» muxbiri xabar qildi.
Ma'lum boʻlishicha, 2021 yil 31 may kuni Jizzax viloyati Zomin tumanidagi Chorvodor QFYga qarashli Oʻrtaqishloq aholisi «Artel» kompaniyasi rahbariyatiga murojaat qilgan. Murojaatda aytilishicha, uzoq yillardan buyon Oʻrtaqishloq aholisi ichimlik suvini olis masofadan tashib ichadi. Shuningdek, elektr quvvatining pasayishi, undagi uzilishlar sabab suvga uzoq navbat hosil boʻladi.
Buning oqibatida ma'lum soatdagina ishlaydigan artizan qudugʻi suvidan koʻpchillik benasib qoladi. Shunday vaqtlarda 70 xoʻjalikdan iborat qishloq ahli bir yarim oyda bir marta keladigan ariq suvidan ichishga majbur. Bu suv aholi xonadonlaridagi hovuzda saqlanadi.
Ta'kidlanishicha, ichimlik suvi sifatining pastligi hamda suv ta'minotida sanitar — gigienik qoidalarning buzilishlari oqibatida keyingi yillarda 1500 dan ziyod fuqaro yashaydigan Oʻrtaqishloq aholisi, ayniqsa, bolalar oʻrtasida yuqumli kasalliklar, xususan, gepatit A — sariq kasalligi koʻpaygan. Aholining asosiy daromadi chorva mollari hisoblanadi. Suv tanqisligi, uning yaroqsizligi sabab chorva mollarida ham kasalliklar koʻpaygani aholi turmush darajasiga sezilarli zarar yetkazgan.
Shu kabi sabablar tufayli oʻrtaqishloqliklar uzoq yillar davomida turli idora va tashkilotlarga mazkur masalani hal etishni soʻrab murojaatlar qilgan. Bundan tashqari, ularning chiqishlari ijtimoiy tarmoqlarda muhokamalarga ham sabab boʻlgan.
«Artel» kompaniyasi rahbariyati mazkur holatni oʻrganib Oʻrtaqishloq aholisi uchun artizan qudugʻini qazib bergan. Ya'ni qisqa muddatda jami qiymati 300 million soʻm mablagʻ evaziga 200 metr chuqurdan ichishga yaroqli suv chiqarib berilgan. Ushbu artizan qudugʻi aholining ichimlik suviga boʻlgan ehtiyojini toʻla qondirishi qayd etilgan.
Eslatib oʻtamiz, avvalroq Oʻzbekistonda 2021 yilda ichimlik suvi ta'minoti uchun qancha mablagʻ ajritilishi aytilgandi. Shuningdek, Senatda aholini ichimlik suvi bilan ta'minlash boʻyicha yuborilgan parlament soʻrovi koʻrib chiqilgani haqida xabar berilgandi.